**УГОВОР О НАБАВЦИ УСЛУГЕ -**

**ИСХРАНА УЧЕНИКА**

**Закључен између уговорних страна:**

1. **Основна школа „Вук Караџић“, Братства и јединства 1,11271 Сурчин,** матични број: 07021135, ПИБ: 100203129, рачун бр. 840-1559660-40 код Управе за трезор, коју заступа директор школе **Драгојле Секулић**, у даљем тексту Наручилац,

**2. Друштво за исхрану и угоститељство ЛИДО д.о.о.,Наде Димић бр. 4, Београд**, матични број: 07052251, ПИБ:101541878, рачун бр.285-0014073720001-04 Наша АИК Банка А.Д. Београд , кога заступа **Србољуб Арсић** у даљем тексту Испоручилац.

**Члан 1.**

Уговорне стране констатују да је Наручилац на основу Извештаја о поступку набавке бр. 482 од 26.04.2022. године, изабрао Испоручиоца као најповољнијег понуђача за набавку услуге – исхрана ученика- припрема и дистрибуција школског оброка - доручка, ручка упакованог са колачем или воћем и ужине, за период од 01.09.2022. године до 15.06.2023. године, Н бр. 2.2.27/22.

**Члан 2.**

Јединична цена услуге - уговорена цена готовог ђачког оброка – доручка износи 120,00 динара без ПДВ-а, односно јединична цена услуге са ПДВ-ом износи 144,00 динара.

Јединична цена услуге - уговорена цена готовог ђачког оброка – ручка износи 240,00 динара без ПДВ-а, односно јединична цена услуге са ПДВ-ом износи 288,00 динара.

Јединична цена услуге - уговорена цена готовог ђачког оброка – ужине износи 120,00 динара без ПДВ-а, односно јединична цена услуге са ПДВ-ом износи 144,00 динара.

Укупна вредност уговора је до износа процењене вредности набавке, односно до 8.540.000,00 динара без ПДВ-а.

Средства за предметну набавку родитељи уплаћују на родитељски текући рачун који је отворила школа.

**Члан 3.**

Наручилац се обавезује да ће у року до 45 (четрдесетпет) дана од пријема исправно испостављеног рачуна, извршити уплату извршене услуге, на рачун Испоручиоца услуге.

Обавезе које доспевају у наредној буџетској години биће реализоване највише до износа средстава која ће им за ту намену бити планирана у тој буџетској години.

Наручилац задржава право да предметну услугу користи у складу са својим реалним потребама и да изврши плаћање само за реализоване услуге.

**Члан 4.**

Испоручилац услуге се обавезује да услугу из овог уговора врши у свему под условима набавке и прихваћене понуде.

Ако услуга коју је Испоручилац услуге пружио Наручиоцу неадекватна односно не одговара неком од елемената садржаном у документацији набавке и прихваћеној понуди, Испоручилац услуге одговара по законским одредбама о одговорности за неиспуњење обавезе.

**Члан 5.**

Испоручилац се обавезује на извршење припреме и испоруке готовог оброка – доручка и ужине радним даном од 07.00 до 07.30 часова и ручка упакованог са колачем или воћем радним даном од 10.30 до 11.00 часова, својим доставним возилом, у својој амбалажи и опреми.

Испорука укључује транспорт и истовар оброка до кухиње објекта Основне школе „Вук Караџић“, Братства и јединства 1, 11271 Сурчин.

Наручилац се обавезује да до 12:00 часова сваког радног дана телефоном поручи за наредни дан потребан број и врсту оброка.

**Члан 6.**

Јеловници морају бити складу са Правилником о ближим условима за организовање, остваривање и праћење исхране ученика у основној школи („Сл. гласник РС“ бр. 68/2018) – Норматив исхране ученика у основној школи (табеле од 1 до 6).

**Члан 7.**

Оброци морају бити припремљени од намирница I класе (квалитета), у складу са нормативима утврђеним позитивним законским прописима и у складу са добром произвођачком и хигијенском праксом, устаљеној у прехрамбеној индустрији.

Испоручилац као субјект у пословању храном у свим фазама производње, прераде и промета хране којим управља, дужан је да обезбеди да храна испуњава услове прописане Законом о безбедности хране („Службени гласник РС“, бр. 41/2009 и 17/2019) и другим посебним прописима, као и да докаже испуњеност тих услова.

Испоручилац је дужан да обезбеди следљивост у свим фазама производње, прераде и промета хране, односно дужан је да идентификује сваки субјект од којег набавља и којег даље снабдева храном, животињама које служе за производњу хране, или било коју супстанцу која се уграђује или се очекује да ће бити уграђена у храну.

Испоручилац је дужан да обезбеди да у свим фазама производње, прераде и промета хране која је под његовом контролом, буду испуњени прописани услови у вези са хигијеном хране, у складу са Законом о безбедности хране и другим прописима.

Наведено подразумева и да лица која на радним местима у производњи или промету хране долазе у додир са храном морају имати основна знања о хигијени хране и о личној хигијени и морају носити радну одећу и обућу. Наведена лица морају вршити обавезне санитарне прегледе, у складу са Законом о заштити становништва од заразних болести (Сл. гласник РС број 15/2016, 68/2020 и 136/2020) и Правилником о обавезним здравственим прегледима одређених категорија запослених лица у објектима под санитарним надзором, обавезним и препорученим здравственим прегледима којима подлежу одређене категорије становништва (Сл. гласник РС број 3/2017).

**Члан 8.**

Испоручилац је дужан да на сваких 60 (шездесет) дана достави Наручиоцу копије важећих Извештаја о лабораторијском испитивању јела и свих брисева, издатих од стране акредитоване лабораторије, који нису старији од 60 (шездесет) дана.

Наручилац има право да, за време важења уговора, преко акредитоване и овлашћене лабораторије врши и додатну квалитативну и квантитативну контролу достављених оброка.

Уколико резултати квалитативне и квантитативне контроле нису у складу са прописаним стандардима, трошкови контроле падају на терет Испоручиоца и Наручилац задржава право да раскине уговор.

**Члан 9.**

Пријем оброка од стране Наручиоца врши се путем доставнице, која је основ за обрачун испоручених, односно примљених оброка.

Доставница мора бити читко потписана од стране Наручиоца.

**Члан 10.**

Квалитативни и кванитативни пријем предмета уговора вршиће се приликом сваке појединачне испоруке.

Уколико представник Наручиоца, приликом квантитативног и квалитативног пријема оброка, утврди да испоручени оброци не одговарају требованој количини и/или уговореном квалитету, о томе сачињава записник који потписују представник Испоручиоца и Наручиоца (или само представник Наручиоца уколико представник Испоручиоца одбије да га потпише) и који се доставља, без одлагања, Испоручиоцу.

Истовремено Наручилац је овлашћен да одбије пријем оброка која не одговарају требованој количини и/или уговореном квалитету, уз обавезу да, без одлагања, писменим путем, обавести Испоручиоца и захтева нову испоруку предмета уговара која одговара требованој количини и уговореном квалитету.

Уколико Испоручилац уопште не испоручи требоване оброке или се недостатак оброка утврди након извршене примопредаје (скривени недостаци), Наручилац сачињава рекламациони записник који потписује само представник Наручиоца и који се доставља, без одлагања, Испоручицу.

Када се недостатак утврди након извршене примопредаје (скривени недостаци), Наручилац је у обавези да оброке задржи до тренутка упознавања представника Испоручиоца са утврђеним недостатком и захтева замену испоручене количине, односно испоруку робе која је у складу са уговореним квалитетом. Наручилац не одговара за пропадање оброка која су задржана.

Уколико Наручилац у току реализације овог уговора три пута не прихвати испоруку оброка односно врати оброке или уколико Испоручилац у току реализације овог Уговора три пута уопште не испоручи требоване оброке, Наручилац може раскинути уговор и активирати средство обезбеђења за испуњење уговорних обавеза.

**Члан 11.**

Испоручилац је дужан да приликом закључења уговора достави средство финансијског обезбеђења за **испуњење уговорних обавеза** и то бланко сопствену меницу, која мора бити евидентирана у Регистру меница и овлашћења Народне банке Србије. Меница мора бити оверена печатом и потписана од стране лица овлашћеног за заступање, а уз исту мора бити достављено попуњено и оверено менично овлашћење – писмо, са назначеним износом од 10% од вредности уговора без ПДВ-а. Уз меницу мора бити достављена копија картона депонованих потписа који је издат од стране пословне банке коју понуђач наводи у меничном овлашћењу. Рок важења менице је 30 (тридесет) дана дужи од дана извршења уговорене обавезе. Ако се за време трајања уговора промене рокови за извршење уговорне обавезе, важност менице за испуњење уговорних обавеза мора се продужити.

**Члан 12.**

Уколико родитељи одустану од ручка за ученике (појединачно или колективно) и престану да уплаћују родитељски динар на рачун школе, школа у том случају не сноси никакве правне последице и уговор се може раскинути, са отказним роком од 15 (петнаест) дана.

**Члан 13.**

Уколико после закључења овог уговора наступе околности више силе, који доведу до ометања или онемогућавања извршења обавеза дефинисаних уговором, права и обавезе уговорних страна мирују и не примењују се санкције за неизвршење уговорних обавеза.

Виша сила подразумева екстремне и ванредне догађаје који се не могу предвидети, који су се догодили без воље и утицаја страна у уговору и који нису могли бити спречени од стране погођене вишом силом.

Вишом силом могу се сматрати поплаве, земљотреси, пожари, политичка збивања (рат, нереди већег обима, штрајкови), императивне одлуке власти и слично.

Страна у уговору погођена вишом силом одмах ће у писаној форми обавестити другу страну о настанку непредвиђених околности и доставити одговарајуће доказе.

У случају да догађаји више силе спречавају уговорне стране да извршавају своје обавезе, исте ће споразумно одлучити о даљој примени овог Уговора.

**Члан 14.**

Свака од уговорних страна може једнострано раскинути уговор у случају када друга страна не испуњава или неблаговремено испуњава своје уговором преузете обавезе.

**Члан 15.**

За све што није регулисано овим уговором примењиваће се одредбе Закона о облигационим односима, као и други прописи који регулишу ову материју.

**Члан 16.**

Сва спорна питања решаваће се договором Наручиоца и Испоручиоца услуге.

Уколико се спор не може на овај начин решити уговора се стварна надлежност Привредног суда у Београду.

**Члан 17.**

Уговорне стране неће нудити другој страни нити тражити, прихватити или обећати, било директно било индиректно, за себе или неку другу страну поклон или повластицу које би биле или би могле бити протумачене као незаконита радња или корупција.

**Члан 18.**

Овај Уговор ступа на снагу даном потписивања уговорних страна и закључује се на период од 01.09.2021. године до 15.06.2022. године, односно најдуже до искоришћења планираног износа, уколико се исти искористи пре истека рока на који је уговор закључен.

**Члан 19.**

Овај Уговор је сачињен у 6 (шест) истоветних примерка, по 3 (три) за сваку уговорну страну.

**ИСПОРУЧИЛАЦ**  **НАРУЧИЛАЦ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

**Драгојле Секулић** **Србољуб Арсић**